สภาพอากาศแปรปรวนขอให้ประชาชนเตรียมพร้อมรับมือ อากาศร้อน เกิดฝนฟ้าคะนอง อากาศหนาวเย็น
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า จากความร้อนที่ปกคลุมประเทศไทยตอนบนทำให้ในช่วงนี้ประเทศไทยมีอากาศร้อนโดยทั่วไป ขณะที่ลมใต้และลมตะวันออกเฉียงใต้พัดนำความชื้นจากทะเลจีนใต้และอ่าวไทยเข้ามาปกคลุมภาคตะวันออกเฉียงเหนือตอนล่าง ภาคกลางตอนล่าง ภาคตะวันออก รวมทั้งกรุงเทพมหานครและปริมณฑล และภาคตะวันออกจนถึงวันที่ 14 กุมภาพันธ์ 2566 ลักษณะเช่นนี้ทำให้ประเทศไทยตอนบน มีอากาศร้อนกับมีฟ้าหลัวในตอนกลางวัน กับมีฝนฟ้าคะนองเกิดขึ้นได้บางพื้นที่ ในขณะที่ลมฝ่ายตะวันตกในระดับบนพัดพาความหนาวเย็นจากที่ราบสูงทิเบตและประเทศเมียนมาเข้ามาปกคลุมบริเวณภาคเหนือ ทำให้ภาคเหนือมีอากาศเย็นถึงหนาวในตอนเช้า และอุณหภูมิลดลง 1–2 องศาเซลเซียสในระยะแรก ขอให้ประชาชนบริเวณประเทศไทยดูแลรักษาสุขภาพเนื่องจากสภาพอากาศที่เปลี่ยนแปลง รวมถึงการสะสมของฝุ่นละอองและหมอกควันจากการเผาพื้นที่การเกษตรที่เกิดขึ้นในหลายพื้นที่สำหรับภาคใต้ ระยะนี้ฝนจะลดลง เนื่องจากลมตะวันออกและลมตะวันออกเฉียงใต้ที่พัดปกคลุมอ่าวไทย ภาคใต้ และทะเลอันดามันมีกำลังอ่อนลง แต่ยังคงมีฝนฟ้าคะนองบางแห่ง